Kurstab koster på bundlinjen hos Sparekassen Hobro. Selvom den primære drift er i fremgang, må sparekassen konstatere, at halvårsregnskabet er mærkbart dårligere end 2007. - Resultatet af vores primære drift er bedre end sidste år, men det samlede resultat er lavere, dels fordi vi i år har negative kursreguleringer på vores værdipapirer, dels fordi vi har tilbageført mindre på vores nedskrivninger, siger administrerende direktør i Sparekassen Hobro, Per Sønderup. I de første seks måneder af i år blev værdipapirerne 4,7 millioner mindre værd. I samme periode i fjor steg værdien med 3,6 millioner. - Afmatningen betyder, at vi oplever et fald i vores omsætning og dermed indtjening inden for handel med værdipapirer og omlægning af realkreditlån. Men da vi til stadighed får nye kunder, vinder vi det, vi mister i gebyrer, ind på forøgede nettorenteindtægter - så godt og vel endda, siger Per Sønderup. Sparekassens halvårsresultat af den primære drift - altså før kursreguleringer, nedskrivninger og skat - er derimod steget til 39,7 millioner kroner fra 37,1 for samme periode i fjor. Det betegner direktør Per Sønderup som tilfredsstillende. Sparekassen forventer et resultat før kursreguleringer, nedskrivninger og skat på omkring 80 millioner kroner for hele 2008.

Opsummering:
Sparekassen er tilfredse med resultatet selvom bundlinien er dårligere end sidste år. Den primære drift er steget, mens værdipapirerne har kostet.